Vakansieoord-eienaar skuldig ná kleuter verdrinkArgieffoto (Foto: Peggy Choucair/Pixabay) Die hooggeregshof in Noordwes het die eienaars van ŉ vakansieoord aanspreeklik bevind ná Daniel Black, ŉ kameraman vir 50/50, se driejarige seun in 2010 verdrink het. Dit het as ŉ lekker gesinsvakansie aan die oewer van die Groot Maricorivier in Desember 2010 begin, maar in ŉ tragedie geëindig vir die familie van die dokumentêrekameraman Daniel Black, toe hul driejarige seun in vloedwater meegesleur is en verdrink het. Die gesin het by ŉ vakansieoord naby Groot Marico tuisgegaan toe hul chalet oorstroom het. Drie van die vyf gesinslede is omstreeks middernag op Woensdag, 15 Desember 2010, deur die water meegesleur. Belinda Black en nog ŉ kind kon uit die vloedwater ontsnap wat in die huis ingestroom het. Daniel het aan sy klein seuntjie vasgehou toe hy en sy 12-jarige seun aan bome gegryp het om te keer dat hulle wegspoel. Hulle is ongelukkig van mekaar geskei en paramedici het Eric se liggaam later die middag gevind. Barnard Incorporated, die prokureurs wat die gesin verteenwoordig, het gesê die Black-gesin het die eienaar, Tino Erasmus, gedagvaar vir nalatigheid omdat hy die chalets binne die 100-jaar-vloedlyn gebou het. Hulle het aangevoer Erasmus en sy vrou het ook versuim om voorsorgmaatreëls te tref om gevaar te voorkom weens die ligging van die chalet. Erasmus en sy vrou, Annette, het aangevoer die vloed was bloot “ŉ natuurfrats” en dat, alhoewel hulle simpatiek is met die Black-gesin se verlies, hulle nie aanspreeklik gehou kan word vir die tragedie nie. “Op Vrydag 26 Maart 2021, ná ŉ elf jaar lange stryd in die hof, het die Noordwes-hooggeregshof die Erasmusse se bewerings van die hand gewys en ten gunste van die Black-gesin beslis,” het Barnard Inc in ŉ verklaring gesê. “Die uitspraak bring ŉ klein bietjie berusting vir die gesin, wat nou in die Verenigde Koninkryk woon. Die omvang van die eis moet nog bepaal word.”